ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ (δεύτερο τμήμα)





της 29ης Σεπτεμβρίου 2011





Υπόθεση F-114/10





Carlos Bowles, Emmanuel Larue

και

Sarah Whitehead

κατά

Ευρωπαϊκής Κεντρικής Τράπεζας (ΕΚΤ)

«Υπαλληλική υπόθεση – Προσωπικό της ΕΚΤ – Γενική αναπροσαρμογή των μισθών – Μέθοδος υπολογισμού – Προσωρινά στοιχεία – Οικονομική και χρηματοπιστωτική κρίση – Ειδικές περιστάσεις – Βλαπτική πράξη – Εκκαθαριστικό σημείωμα μισθοδοσίας – Πράξη προσωρινής ισχύος»

Αντικείμενο: Προσφυγή-αγωγή ασκηθείσα δυνάμει του άρθρου 36.2 του πρωτοκόλλου για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, που έχει προσαρτηθεί στη Συνθήκη για τη Λειτουργία της Ευρωπαϊκής Ένωσης, με την οποία οι C. Bowles, E. Larue και S. Whitehead ζητούν να ακυρωθούν τα εκκαθαριστικά σημειώματα μισθοδοσίας τους του μηνός Ιανουαρίου του 2010 και των επομένων μηνών, καθόσον εφαρμόζουν γενική αύξηση μισθών για το 2010 κατά 2 %, καθώς και να υποχρεωθεί η ΕΚΤ να τους καταβάλει αποζημίωση που αντιστοιχεί στην αύξηση του 0,1 % του μισθού τους και όλων των λοιπών παραγώγων χρηματοοικονομικών δικαιωμάτων από τον μήνα Ιανουάριο του 2010, καθώς επίσης και τους τόκους υπερημερίας, στη ζημία που συνίσταται στη μείωση την οποία υπέστη η αγοραστική τους δύναμη και η οποία θα καθοριστεί ex aequo et bono, προσωρινώς υπολογιζόμενη σε 5 000 ευρώ ανά προσφεύγοντα-ενάγοντα, και στην ηθική βλάβη τους, υπολογιζόμενη ex aequo et bono σε 5 000 ευρώ ανά προσφεύγοντα-ενάγοντα.

Απόφαση: Οι αποφάσεις της Ευρωπαϊκής Κεντρικής Τράπεζας περί αυξήσεως κατά 2 % των αποδοχών των C. Bowles, E. Larue και της S. Whitehead από 1ης Ιανουαρίου 2010, οι οποίες αποτυπώνονται στα εκκαθαριστικά σημειώματα μισθοδοσίας τους του μηνός Ιανουαρίου του 2010 και των επομένων μηνών, ακυρώνονται. Η προσφυγή-αγωγή απορρίπτεται κατά τα λοιπά. Η ΕΚΤ φέρει το σύνολο των δικαστικών εξόδων.

Περίληψη

1. Υπάλληλοι – Υπάλληλοι της Ευρωπαϊκής Κεντρικής Τράπεζας – Προσφυγή – Βλαπτική πράξη – Έννοια

(Πρωτόκολλο για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, άρθρο 36· όροι απασχολήσεως του προσωπικού της Ευρωπαϊκής Κεντρικής Τράπεζας, άρθρο 13)

2. Υπάλληλοι – Υπάλληλοι της Ευρωπαϊκής Κεντρικής Τράπεζας – Αποδοχές – Μέθοδος υπολογισμού της γενικής αναπροσαρμογής των αποδοχών – Εξουσία εκτιμήσεως της διοικήσεως – Όρια

3. Υπάλληλοι – Προσφυγή – Αγωγή αποζημιώσεως – Ακύρωση της προσβαλλομένης παράνομης πράξεως – Προσήκουσα ικανοποίηση λόγω ηθικής βλάβης

1. Μολονότι τα εκκαθαριστικά σημειώματα μισθοδοσίας δεν έχουν, αφεαυτών, τα χαρακτηριστικά βλαπτικής πράξεως, αποτυπώνουν, ωστόσο, σε χρήμα, το περιεχόμενο ατομικών νομικών αποφάσεων που λαμβάνει η διοίκηση προκειμένου να εφαρμόσει πράξεις γενικού χαρακτήρα που εκδίδονται στον τομέα των αποδοχών.

Μια πράξη προσωρινής ισχύος που εκδίδεται στον τομέα των αποδοχών από το Διοικητικό Συμβούλιο της Ευρωπαϊκής Κεντρικής Τράπεζας μπορεί να προκαλέσει βλάβη εάν η έκδοσή της αποσκοπεί στην παραγωγή εννόμων αποτελεσμάτων ικανών να επηρεάσουν τα συμφέροντα των προσώπων τα οποία αφορά, μεταβάλλοντας κατά τρόπο σαφή τη νομική τους κατάσταση κατά τη διάρκεια της περιόδου εφαρμογής της.

(βλ. σκέψεις 42 και 50)

Παραπομπή:

ΔΔΔΕΕ: 24 Ιουνίου 2008, F-116/05, Cerafogli και Poloni κατά ΕΚΤ, σκέψη 51· 28 Οκτωβρίου 2010, F-96/08, Cerafogli κατά ΕΚΤ, σκέψεις 33 και 34 και εκεί παρατιθέμενη νομολογία

2. Το υπηρεσιακό σημείωμα της 11ης Ιουνίου 2008, με τίτλο «Μεθοδολογία που εφαρμόζεται από την Ευρωπαϊκή Κεντρική Τράπεζα για τη γενική μισθολογική αναπροσαρμογή όσον αφορά το χρονικό διάστημα από τον Ιανουάριο του 2009 έως τον Δεκέμβριο του 2011», δεν προβλέπει τη δυνατότητα της Ευρωπαϊκής Κεντρικής Τράπεζας, εκτός από την περίπτωση κατά την οποία το τελικό αποτέλεσμα της εφαρμογής της μεθόδου που περιγράφει δεν θα συμφωνούσε με την πολιτική της περί συγκρατήσεως των μισθών, να μη λάβει υπόψη προσωρινά στοιχεία, όπως αυτά που παρέσχε η Eurostat και κατέστησε διαθέσιμα η Επιτροπή στις 31 Οκτωβρίου 2009 σχετικά με την εξέλιξη των μισθών στο πλαίσιο της ομάδας αναφοράς «θεσμικά και λοιπά όργανα της Ευρωπαϊκής Ένωσης». Αντιθέτως, η μία από τις υποσημειώσεις που περιλαμβάνεται στο υπηρεσιακό σημείωμα της 11ης Ιουνίου 2008 ορίζει ότι, λαμβανομένου υπόψη ότι τα στοιχεία που αφορούν τα θεσμικά όργανα της Ευρωπαϊκής Ένωσης εγκρίνονται από το Συμβούλιο στο τέλος του μήνα Δεκεμβρίου εκάστου έτους, τέτοια προσωρινά στοιχεία γίνονται δεκτά. Κατά συνέπεια, η Ευρωπαϊκή Κεντρική Τράπεζα έπρεπε να λάβει υπόψη τον συντελεστή του 3,6 %, που ήταν ο τελευταίος ο οποίος κατέστη διαθέσιμος από την Επιτροπή στις 31 Οκτωβρίου 2009, τούτο δε έστω και αν ο συντελεστής προσαρμογής των αποδοχών των υπαλλήλων και του λοιπού προσωπικού της Ένωσης τον οποίο δέχθηκε τελικώς το Συμβούλιο είναι διαφορετικός.

Για να μη στερηθεί πάσης πρακτικής αποτελεσματικότητας η ειδική διαδικασία που παρέχει στο Διοικητικό Συμβούλιο της Ευρωπαϊκής Κεντρικής Τράπεζας τη δυνατότητα να παρεκκλίνει από τα αποτελέσματα της μεθόδου υπολογισμού της γενικής μισθολογικής αναπροσαρμογής, όταν αυτή αντιβαίνει στον προσανατολισμό της πολιτικής της Ευρωπαϊκής Κεντρικής Τράπεζας όσον αφορά τη συγκράτηση των μισθών, και ελλείψει οποιασδήποτε άλλης ειδικής ή εξαιρετικής διατάξεως, δεν μπορεί να συναχθεί από τον σκοπό και το πνεύμα του υπηρεσιακού σημειώματος της 11ης Ιουνίου 2008 ότι παρείχε στην Ευρωπαϊκή Κεντρική Τράπεζα την εξουσία να παρεκκλίνει, σε περίπτωση σοβαρής οικονομικής κρίσεως, από τους σαφείς και μη διφορούμενους όρους της υποσημειώσεως.

(βλ. σκέψεις 67 και 70)

3. Η ακύρωση παράνομης πράξεως μπορεί να αποτελέσει αφεαυτής πρόσφορη και, κατ’ αρχήν, επαρκή αποκατάσταση κάθε είδους ηθικής βλάβης που ενδεχομένως προκάλεσε η πράξη αυτή, εκτός αν ο προσφεύγων-ενάγων αποδείξει ότι η ηθική βλάβη που υπέστη δύναται να διαχωρισθεί από την παρανομία επί της οποίας στηρίχθηκε η ακύρωση και δεν μπορεί να αποκατασταθεί πλήρως με την ακύρωση αυτή.

(βλ. σκέψη 81)





Παραπομπή:

ΔΕΚ: 7 Φεβρουαρίου 1990, C-343/87, Culin κατά Επιτροπής, σκέψεις 27 έως 29

ΓΔΕΕ: 9 Δεκεμβρίου 2010, T-526/08 P, Επιτροπή κατά Strack, σκέψη 58